ডিজিটাল যোগাযোগে বিশ্বের এক নম্বর দেশ হবে ভারত। এমনই প্রত্যয়ী দাবি দেশের ধনীতম শিল্পপতি তথা রিলায়েন্স জিওর কর্ণধার মুকেশ অম্বানী। বুধবার নয়াদিল্লিতে এক অনুষ্ঠানে মুকেশ বলেন আসন্ন ‘চতুর্থ শিল্প বিপ্লব’-এ ভারতই হবে সেরা। আগামী দু’দশকের মধ্যে সেই সুদিন দেখতে পাবে ভারত।
মুকেশ বলেন, এখন গোটা বিশ্ব চতুর্থ শিল্প বিপ্লবের সামনে। আর তাতে ভারতের ১৩০ কোটি মানুষ ডিজিটাল যোগাযোগ করতে সক্ষম। মুকেশের বক্তব্য, ‘‘চতুর্থ শিল্প বিপ্লব শুরু হয়ে গিয়েছে। এই বিপ্লবের প্রধান অস্ত্রই হবে ডেটা। ভারত ইতিমধ্যেই সেই যুদ্ধের শরিক। আমি প্রত্যয়ের সঙ্গে বলতে পারি ভারত শুধু নতুন বিপ্লবে অংশ নেবে না, নেতৃত্ব দেবে।’’
মুকেশ এদিন পরিসংখ্যান দিয়ে বলেন ১৩০ কোটির ভারতে ৬৩ শতাংশ মানুষের বয়স ৩৫ বছরের কম। আর এই প্রযুক্তি সম্পর্কে ওয়াকিবহাল মানুষই ভারতের মূল শক্তি। নিজের সংস্থা রিলায়েন্স জিও সম্পর্কেও কথা বলেন অম্বানী। তিনি বলেন, ‘‘জিও ঠিক করেছে দেশের সব মানুষকে সংযুক্ত করবে। আর সেটা করবে সব থেকে কম খরচে, সব থেকে বেশি সুবিধা দিয়ে।’’
অম্বানী দাবি করেন, দেশে ডেটা বিপ্লব এনেছে তাঁর সংস্থাই৷ জিও আসার পরে দেশে ‘ডেটাগিরি’ শুরু হয়েছে৷ বাকি সব টেলিকম সংস্থাই পিছিয়ে পড়েছে জিও-র কাছে৷ সেটা অফারের ক্ষেত্রেই হোক বা ফোরজি ডেটা স্পিডের ক্ষেত্রে৷ মাত্র দু’বছরের মধ্যেই দেশের টেলিকম ব্যবসায় ভাল মতোই জাঁকিয়ে বসেছে রিলায়েন্স জিও৷
তবে এই ডেটাগিরির প্রতিযোগিতায় আরও একটা বিষয় স্পষ্ট করে দিয়েছেন রিলায়েন্স ইন্ডাস্ট্রিজের চেয়ারম্যান মুকেশ অম্বানী৷ তাঁর বক্তব্য, এই ডেটা পেট্রোলের মতোই একটা মূল্যবান সম্পদ৷ তাই ভারতের ডেটা ভারতীয়দের কাছে একটা বিরাট সম্পদ৷ এই ডেটার উপরে নিয়ন্ত্রণ যেন ভারতীয়দের হাতেই থাকে৷ কোনও বিদেশি কর্পোরেট সংস্থার হাতে যেন কখনওই ডেটার নিয়ন্ত্রণ চলে না যায়৷